CELEX: 32009D0355
Language: sk
Date: 2009-04-28 00:00:00
Title: 2009/355/ES: Rozhodnutie Komisie z  28. apríla 2009 , ktorým sa povoľuje umiestnenie lykopénového oleorezínu z rajčiakov ako novej zložky potravín na trh podľa nariadenia Európskeho parlamentu a Rady (ES) č. 258/97 [oznámené pod číslom K(2009) 3036]

30.4.2009   
            
            
               SK
            
            
               Úradný vestník Európskej únie
            
            
               L 109/47
            
         
      ROZHODNUTIE KOMISIE
   
   z 28. apríla 2009,
   ktorým sa povoľuje umiestnenie lykopénového oleorezínu z rajčiakov ako novej zložky potravín na trh podľa nariadenia Európskeho parlamentu a Rady (ES) č. 258/97
   [oznámené pod číslom K(2009) 3036]
   (Iba anglické znenie je autentické)
   (2009/355/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Spoločnosť Ottaway & Associates Ltd. predložila v mene spoločnosti LycoRed 7. septembra 2004 príslušným orgánom Spojeného kráľovstva žiadosť o umiestnenie lykopénového oleorezínu z rajčiakov ako novej zložky potravín na trh; príslušný orgán Spojeného kráľovstva pre posudzovanie potravín vydal 30. júna 2005 správu o prvotnom posudku, v ktorej dospel k záveru, že lykopénový oleorezín z rajčiakov je prijateľný na použitie v navrhovaných kategóriách potravín.
            
         
               (2)
            
            
               Komisia postúpila všetkým členským štátom správu o prvotnom posudku 9. augusta 2005.
            
         
               (3)
            
            
               V lehote 60 dní ustanovenej v článku 6 ods. 4 nariadenia (ES) č. 258/97 boli v súlade s uvedeným ustanovením vznesené odôvodnené námietky proti uvedeniu výrobku na trh; 13. septembra 2006 sa preto uskutočnila konzultácia s Európskym úradom pre bezpečnosť potravín (EFSA), ktorý vydal stanovisko 24. apríla 2008.
            
         
               (4)
            
            
               V uvedenom stanovisku dospel EFSA k záveru, že lykopén sa môže bezpečne používať ako zložka potravín na navrhované účely; EFSA však dospel k záveru, že spotreba lykopénu priemerným používateľom zostane pod hranicou prijateľného denného príjmu (Acceptable Daily Intake, ADI), ale niektorí používatelia lykopénu možno hranicu ADI prekročia.
            
         
               (5)
            
            
               Medzitým EFSA vzhľadom na iné žiadosti o ďalšie použitia lykopénu ako novej zložky potravín dospel k rovnakému záveru; zdá sa byť preto vhodné vytvoriť zoznam potravín, do ktorých je pridanie lykopénu prijateľné.
            
         
               (6)
            
            
               Zdá sa byť preto vhodné po povolení zbierať v priebehu viacerých rokov údaje o príjme, aby sa toto povolenie preskúmalo na základe ďalších informácií týkajúcich sa bezpečnosti lykopénu a jeho spotreby. Osobitná pozornosť by sa mala venovať zberu údajov o množstvách lykopénu v cereáliách na prípravu raňajok. Táto požiadavka predloženého rozhodnutia sa však vzťahuje na použitie lykopénu ako novej zložky potravín a nie na použitie lykopénu ako potravinárskeho farbiva, ktoré patrí do rozsahu pôsobnosti smernice Rady 89/107/EHS z 21. decembra 1988 o aproximácii právnych predpisov členských štátov týkajúcich sa potravinárskych prídavných látok povolených na použitie v potravinách určených na ľudskú spotrebu (2).
            
         
               (7)
            
            
               Na základe vedeckého posúdenia sa zistilo, že lykopénový oleorezín z rajčiakov spĺňa kritériá stanovené v článku 3 ods. 1 nariadenia (ES) č. 258/97.
            
         
               (8)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Lykopénový oleorezín z rajčiakov (ďalej len „výrobok“) uvedený v prílohe I sa môže umiestniť na trh v Spoločenstve ako nová zložka potravín na používanie v potravinách uvedených v prílohe II.
   Článok 2
   Názov novej zložky potravín povolenej týmto rozhodnutím na označení potraviny, ktorá ju obsahuje, je „lykopénový oleorezín z rajčiakov“.
   Článok 3
   Spoločnosť LycoRed vypracúva monitorovací program sprevádzajúci uvedenie výrobku na trh. Tento program zahŕňa informácie o množstvách lykopénu použitého v potravinách, ktoré sú uvedené v prílohe III.
   Zozbierané údaje sa dajú k dispozícii Komisii a členským štátom v súlade s periodicitou stanovenou v prílohe III.
   Použitie lykopénového oleorezínu z rajčiakov ako zložky potravín sa preskúma na základe nových informácií a správy EFSA najneskôr v roku 2014.
   Článok 4
   Toto rozhodnutie je určené spoločnosti LycoRed Ltd., Hebron Rd., Industrial Zone, Beer Sheva 84102, Izrael.
   
      V Bruseli 28. apríla 2009
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Ú. v. ES L 40, 11.2.1989, s. 27.
   
      PRÍLOHA I
      
         Špecifikácie lykopénového oleorezínu z rajčiakov
      
      OPIS
      Lykopénový oleorezín z rajčiakov sa získava extrakciou zo zrelých rajčiakov (Lycopersicon esculentum) rozpúšťadlom, po ktorej sa rozpúšťadlo odstráni. Je to červená až tmavohnedá viskózna číra kvapalina.
      ZLOŽENIE
      
                  Lykopén spolu
               
               
                  5 až 15 %
               
            
                  Z toho trans-lykopén
               
               
                  90 – 95 %
               
            
                  Karotenoidy spolu (prepočítané na lykopén)
               
               
                  6,5 – 16,5 %
               
            
                  Iné karotenoidy:
               
               
                  1,75 %
               
            
                  (fytoén/fytofluén/β-karotén)
               
               
                  (0,5 až 0,75/0,4 až 0,65/0,2 až 0,35 %)
               
            
                  Tokoferoly spolu
               
               
                  1,5 až 3,0 %
               
            
                  Nezmydelniteľný podiel
               
               
                  13 až 20 %
               
            
                  Mastné kyseliny spolu
               
               
                  60 až 75 %
               
            
                  Voda (Karl Fischer)
               
               
                  najviac 0,5 %
               
            
   
      PRÍLOHA II
      Zoznam potravín, do ktorých možno pridať lykopénový oleorezín z rajčiakov
      
                  Kategória potravín
               
               
                  Najvyšší obsah lykopénu
               
            
                  nápoje na báze ovocných/zeleninových štiav (vrátane koncentrátov)
               
               
                  2,5 mg/100 g
               
            
                  nápoje určené na krytie výdaja energie pri intenzívnej svalovej námahe, najmä pre športovcov
               
               
                  2,5 mg/100 g
               
            
                  potraviny určené na použitie pri nízkoenergetických diétach na zníženie telesnej hmotnosti
               
               
                  8 mg/náhrada jedla
               
            
                  cereálie na prípravu raňajok
               
               
                  5 mg/100 g
               
            
                  tuky a dresingy
               
               
                  10 mg/100 g
               
            
                  iné polievky ako rajčiakové
               
               
                  1 mg/100 g
               
            
                  chlieb (vrátane chrumkavého chleba)
               
               
                  3 mg/100 g
               
            
                  diétne potraviny na osobitné liečebné účely
               
               
                  v súlade so špecifickými nutričnými požiadavkami
               
            
   
      PRÍLOHA III
      
         Monitorovanie po zavedení lykopénového oleorezínu z rajčiakov
      
      INFORMÁCIE, KTORÉ SA MAJÚ ZBIERAŤ
      Množstvá lykopénového oleorezínu z rajčiakov vyjadrené ako lykopén dodávané spoločnosťou LycoRed jej zákazníkom na výrobu finálnych potravinárskych výrobkov, ktoré sa majú umiestniť na trh v Európskej únii.
      Výsledky vyhľadávania v databáze týkajúce sa zavedenia potravinárskych výrobkov s pridaným lykopénom vrátane fortifikačných množstiev a veľkostí porcie pre príslušnú potravinu podľa členského štátu.
      OZNAMOVANIE INFORMÁCIÍ
      Uvedené informácie sa oznamujú Európskej komisii každoročne v období rokov 2009 až 2012. Prvýkrát 31. októbra 2010 za oznamovacie obdobie od 1. júla 2009 do 30. júna 2010 a potom s rovnakým ročným oznamovacím obdobím v nasledujúcich dvoch rokoch.
      DOPLŇUJÚCE INFORMÁCIE
      Mali by sa oznamovať aj rovnaké informácie o príjmoch lykopénu použitého ako potravinárske farbivo alebo zložka potravinových doplnkov, ak je to vhodné a spoločnosť LycoRed ich má k dispozícii.
      Spoločnosť LycoRed poskytuje nové vedecké informácie na opätovné zváženie najvyšších bezpečných množstiev príjmu lykopénu, ak sú k dispozícii.
      POSUDZOVANIE MNOŽSTIEV PRÍJMU LYKOPÉNU
      Na základe zozbieraných a oznámených informácií uvedených v predchádzajúcom texte vykonáva spoločnosť LycoRed aktualizované posúdenie príjmu.
      PRESKÚMANIE
      Komisia bude viesť s EFSA v roku 2013 konzultácie, aby sa preskúmali informácie poskytnuté odvetvím.